‘บัวหลวง’ดัน เอสเอ็มอีไทยให้โกอินเตอร์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ธนาคารกรุงเทพดันลูกค้าเอสเอ็มอีเติบโตต่างแดน ประเดิม 4 บริษัทในจีน เวียดนาม อินโดนีเซีย “โฆสิต” ย้ำเอสเอ็มอีไทยมีโอกาสไม่แพ้ลูกค้าขนาดใหญ่ 
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ เปิดเผยว่า ขณะนี้ลูกค้าขนาดกลางและขนาดย่อม (เอสเอ็มอี) มีศักยภาพที่จะออกไปเติบโตในต่างประเทศ โดยลูกค้าเอสเอ็มอีของธนาคาร 4 บริษัท ได้แก่ กลุ่มผู้รับเหมา อาหาร ชิ้นส่วนยานยนต์ และธุรกิจเกษตร ได้ออกไปลงทุนในจีน เวียดนาม และอินโดนีเซีย ซึ่งถือเป็นประเทศดาวรุ่งของเอเชีย หลังจากบริษัทขนาดใหญ่ได้ออกไปลงทุนในต่างประเทศจำนวนมากในช่วงที่ผ่านมา
นายโฆสิต กล่าวว่า คุณสมบัติลูกค้าเอสเอ็มอีที่ออกไปตลาดต่างประเทศได้ต้องเก่ง ขณะนี้เงินไม่ใช่ปัญหาสำหรับลูกค้า แต่ผู้ประกอบการต้องมีความเข้มแข็ง เพราะถึงจุดหนึ่งประเทศไทยจะไม่มีอะไรไปแข่ง ปัจจุบันประชากรของประเทศก็เริ่มมีจำนวนน้อย ค่าจ้างแรงงานแพง ฉะนั้นสิ่งเดียวคือ ผู้ประกอบการต้องมีฝีมือ และต้องเก่ง ไม่เช่นนั้นไทยจะเข้มแข็งไม่ได้เมื่อเทียบกับประเทศเพื่อนบ้านอย่างมาเลเซีย
“วันนี้เอสเอ็มอีอุตสาหกรรมเกษตรเริ่มยืนได้ ออกไปข้างนอกได้ และเอสเอ็มอีของธนาคารที่ออกไปก็ไม่ได้มีขนาดใหญ่ เป็นเกษตรกรปลูกกล้วยไม้ แต่เขาเก่ง เรียกว่าเป็นธุรกิจไทยในต่างแดน วันนี้ลูกค้าเอสเอ็มอีของธนาคารเริ่มออกไปข้างนอกเพิ่มขึ้น โอกาสภายในประเทศเป็นเพียงโอกาสหนึ่ง แต่ยังมีโอกาสที่ลูกค้าจะไปเชื่อมโยงกับเอเชีย” นายโฆสิต กล่าว
การออกไปตลาดต่างประเทศ ถือเป็นการลดความเสี่ยงในเรื่องค่าเงิน ลูกค้าสามารถใช้สกุลเงินในประเทศนั้นๆ ทำการค้าได้ และขณะนี้ธนาคารก็เริ่มขยายเครือข่ายสาขาออกไปยังต่างประเทศมากขึ้น ปัจจุบันธนาคารกรุงเทพมีเครือข่ายในต่างประเทศ 24 แห่งทั่วโลก อย่างปี 2554 ธนาคารก็จะเปิดสาขาที่ 4 ในมาเลเซีย 
นอกจากนี้ ธนาคารยังมีความพยายามเข้าไปในอินเดีย เป็นประเทศที่ธนาคารมองโอกาสอยู่ตลอดเวลา แต่ปัญหาของการขยายสาขาไปอินเดียคือ การสรรหาบุคลากรประจำสาขา โดยเฉพาะผู้จัดการสาขา ส่วนอินโดนีเซียเป็นประเทศที่ธนาคารต้องเข้าไปขยายเครือข่ายแน่ เพราะถือเป็นประเทศดาวรุ่งของเอเชีย อีกทั้งคนไทยที่เข้าไปลงทุนในอินโดนีเซียมีจำนวนมากขึ้น ทั้งธุรกิจชิ้นส่วนยานยนต์ และสิ่งทอ เนื่องจากอินโดนีเซียมีกำลังขยายตลาดแรงงาน ฉะนั้นการขยายเครือข่ายต่างประเทศของธนาคารจะช่วยเหลือลูกค้าคนไทยที่เข้าไปลงทุนในต่างประเทศได้มากขึ้น
อย่างไรก็ดี การเชื่อมโยงสาขาในต่างประเทศไม่ใช่เรื่องง่าย การอยู่ในประเทศไทยธนาคารถูกควบคุมโดยธนาคารแห่งประเทศไทย (ธปท.) แต่ถ้าไปต่างประเทศ ยิ่งขยายในหลายประเทศ ก็จะถูกควบคุมโดยธนาคารกลางของประเทศนั้นๆ ซึ่งแต่ละแห่งมีกฎระเบียบที่ไม่เหมือนกัน ปัจจุบันธนาคารขยายธุรกิจเข้าไปใน 12 ประเทศ ก็ยิ่งไม่ใช่เรื่องง่ายแต่สิ่งสำคัญรากของธนาคารกรุงเทพอยู่ที่ประเทศไทย ความสามารถของธนาคารก็คือความสามารถของประเทศ เพียงแต่ธนาคารคิดว่าภาคธุรกิจกำลังมีโอกาสเติบโตในต่างประเทศมากขึ้น และขณะนี้ก็มีความชัดเจนมากขึ้นในหลายธุรกิจ